19. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 700 της 27 Νοεμ./5 Δεκ. 1963 (ΦΕΚ Α΄ 209) Περί αλλαγής της επωνυμίας της ΑΕ. «ΠΟΥΡΦΙΝΑ», Ελληνική Εταιρεία Πετρελαίων και διατηρήσεως εν ισχύϊ των διεπουσών ταύτην διατάξεων και υπό την νέαν αυτής επωνυμίαν. Έχοντες υπ’ όψιν: 1)το άρθρ. 4 του Νόμ. 436/1914 (ΦΕΚ 357/1914) «περί δασμολογικής αφομοιώσεως των Νέων Χωρών», 2)τον Νόμ. 390/1914 (ΦΕΚ 342/1914) «περί Ελευθέρας Ζώνης Θεσσαλονίκης» και 3)την υπ’ αριθ. 737/1963 γνωμοδότησιν του Συμβουλίου της Επικρατείας, απεφασίσαμεν και διατάσσομεν: Άρθρον μόνον.-Άπασαι αι διατάξεις, αι θεσπισθείσαι δια των μέχρι τούδε εκδοθέντων, επί τη βάσει της εξουσιοδοτικής διατάξεως του άρθρ. 4 του Νόμ. 436/1914 οικείων Δ/των, δι’ ων παραχωρούνται, τελωνειακής φύσεως πλεονεκτήματα, εις την υπό την επωνυμίαν «ΠΟΥΡΦΙΝΑ» Ανώνυμον Ελληνικήν Εταιρείαν Πετρελαίων, όσον αφορά την υπ’ αυτής εισαγωγήν, αποταμίευσιν και κατεργασίαν πετρελαιοειδών, εντός των χώρων των ελευθέρων τελωνειακών Συγκροτημάτων της, διατηρούνται εν ισχύϊ και εφαρμόζονται επί της ως άνω εταιρείας και υπό την νέαν αυτής επωνυμίαν «ΦΙΝΑ» Ελληνική Εταιρεία Πετρελαίων, ην έλαβε, κατόπιν αποφάσεως της Γενικής Συνελεύσεως των μετόχων αυτής, εγκριθείσης δια της υπ’ αριθ. 40205/ 2517/30.7.1963 αποφάσεως του Υπουργού Εμπορίου και δημοσιευθείσης δια του υπ’ αριθ. 563/5.8.63 Φύλλου της Εφημερίδος της Κυβερνήσεως, (Δελτίον Ανωνύμων Εταιρειών και Εταιρειών Περιωρισμένης Ευθύνης). Εις τον αυτόν επί των Οικονομικών Υπουργόν, ανατίθεμεν την δημοσίευσιν και εκτέλεσιν του παρόντος Β.Δ/τος. 